Deset farmera zadruge »Proizvodi sela« zapošljava 36 ljudi, obrađuje tisuću hektara, ima 1.300 životinja i proizvodi 12.000 litara mlijeka dnevno

Obitelji Vrhovec, Jurkas, Pandek i njih još sedam s područja Krapinsko-zagorske i Zagrebačke županije te Grada Zagreba, do prije nekoliko godina bili su farmeri koji su mlijeko svojih kravica prodavali industriji mlijeka za sitan novac, jedva preživljavajući.

Što je cijena mlijeka više padala, oni su bili sve zaduženiji i očajniji, bez ikakve nade u oporavak.

Na kraju, mnogi su od njih odlučili staviti ključ u bravu te krave prodati no, kupivši »grunt« u blizini Zaprešića, u susjedstvo im je stigao bivši HŽ-ov sindikalac Darko Pavičević, probao njihovo, kako kaže, »ekstra djevičansko mlijeko«, s farmerima se sprijateljio te ih na kraju i – spasio.

Prije tri godine ih je udružio u zadrugu »Proizvodi sela« čija proizvodnja otad samo raste pa danas broje ukupno 1.300 životinja na farmama, proizvode 12.000 litara mlijeka dnevno, koje više ne prodaju industriji već u vlastitim mljekomatima na tržnicama u Zagrebu, Zaprešiću i ostalim mjestima u trima županijama. Uskoro će i na more.

S prvim danom srpnja zadruga će petkom, subotom i nedjeljom prodavati sireve na tržnici u Novom Vinodolskom, te u Crikvenici, ali šest dana u tjednu. Za prijevoz svježeg mlijeka more je predaleko, no tko zna, možda i to krene jednoga dana.

U »Prozvodima sela« svatko mlijeko proizvodi za sebe, i ima svoje mljekomate, kao i proizvodnju sireva, jogurta i sličnog, koje također prodaju direktno – kako u automatima, tako i u malim trgovinama hrane koja dolazi sa obiteljskih gospodarstava. Iako svatko radi za sebe, nastup na tržištu im je zajednički pa tako i marketing, nabava ambalaže, nastupi na sajmovima. Troškovi su im tako značajno smanjeni, proizvodni proces efikasniji i brži, a prodaja svega što proizvedu sigurnija.

Doveo bankare na farme

– Te su farme bile na izdisaju, makar je njihovo mlijeko savršene kvalitete, jer krave pasu na okolnim pašnjacima, i nikakvog razloga da propadnu nije trebalo biti. Proizvodnja litre mlijeka farmere košta oko tri, tri i pol kune, a od mljekarske su industrije u jednom trenu počeli dobivati dvije kune, to je bilo neodrživo. Ja sam na farme doveo bankare, posjeo ih ovdje, pokazao im sve, uvjerili su se sami u potencijale i ljudima dali povoljne kredite zahvaljujući kojima su farme oživjele. Mljekomat košta 125 tisuća kuna no investiciju je moguće vratiti kroz samo četiri mjeseca.